Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: — a rendőrség nyomozó hatóságainak hatásköréről és illetékességéről szóló 15/1994. (VII. 14.) BM rendelet módosításáról,
Paragraph Index: 1054

1. Mind az írásos anyag, mind a rendszer kifejlesztésének dokumentált szempontjai arra engednek következtetni, hogy az adatvédelem és az adatbiztonság tekintetében fogalmi keveredés történt. Azok a levelének mellékletében említett „anyagi és erkölcsi erőfeszítések, amelyeket az adatvédelem érdekében” tesz az egyetem, valószínűleg inkább az adatbiztonság tekintetében értelmezhetők. Az adatvédelem a személyes adatok kezelésének szabályaira, az érintett személyek jogi és — az ezt tükröző — informatikai védelmére vonatkozik, míg adatbiztonságon az adatok jogosulatlan megszerzése, módosulása és tönkremenetele elleni műszaki és szervezési megoldások rendszerét kell értenünk. Ennélfogva az adatvédelem eleve csak személyes (természetes személyekkel kapcsolatba hozható) adatok esetében értelmezhető, az adatbiztonság pedig bármilyen adat, illetve adathordozó vonatkozásában. Továbbmenve, egy rendszer adatbiztonsági szempontból kiváló lehet, teljes mértékben kielégítve üzemeltetőjének erre vonatkozó elvárásait, ugyanakkor előfordulhat, hogy az adatalanyok — esetünkben az egyetemi polgárok — védelmének, információs önrendelkezésük biztosításának követelményeit nem megfelelő szinten tükrözi. Tekintettel arra, hogy a hozzám eljuttatott panaszok adatvédelmi vonatkozásúak, továbbá, hogy hatásköröm a személyes adatok védelméhez és a közérdekű adatok nyilvánosságához fűződő jogok érvényesülésének figyelemmel kísérése, s ennek az adatbiztonság csak az egyik — szükséges, de nem elégséges — feltétele, a továbbiakban csak az adatvédelmi szempontok vizsgálatára térek ki.

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes